હાલના ઝડપી યુગમાં વ્યક્તિ નિર્ધારિત સમય અને સ્થળે પહોંચવા માટે પોતાના વાહનોનો વધુ ઉપયોગ કરે છે. ખાસ કરીને નોકરિયાત વર્ગ નોકરીના સ્થળે સમયસર પહોંચવા માટે પોતાના ટુ-વ્હીલરનો ઉપયોગ કરે છે. તે સિવાય સામાજિક વ્યવસાયિક કામ અર્થે પોતાના ટુ-વ્હીલર લઇ નીકળતી વ્યક્તિઓ ચોમાસાની ઋતુમાં ક્યાંક વરસાદી માહોલમાં ફસાઇ ન પડે તે માટે પોતાની પાસે રેઇનકોટ રાખવાનું પસંદ કરે છે. જેને લઇને વરસાદી માહોલ જામતા જ રેઇનકોર્ટની ખરીદી કરવા બજારમાં નીકળી પડતા હોય છે. લોકોની માંગ સંતોષવા માટે સિઝનેબલ વ્યવસાય કરતા કેટલાંક વેપારીઓ વરસાદી માહોલ બરાબર જામતાં જ રેઇનકોટની હાટડીઓ ખોલી નાખે છે.